SKRIFTLIG FORESPØRGSEL E-2744/02

af Ian Hudghton (Verts/ALE) til Kommissionen

(30. september 2002)

Om: Infektiøs hæmatopoietisk nekrose

Kan Kommissionen oplyse, om der har været tilfælde af infektiøs hæmatopoietisk nekrose (IHN) i EU, og i givet fald hvor mange? Hvilken forskning drives der i denne sygdom? Hvilke foranstaltninger træffes der mod IHN, ligner sygdommen ISA (Infectious Salmon Anaemia), og i hvilke fiskearter forekommer den?

Svar afgivet på Kommissionens vegne af David Byrne

(25. oktober 2002)

Situationen mht. sygdommen IHN (infektiøs hæmatopoietisk nekrose) er meget forskellig i EU, da IHN er endemisk i nogle dele af EU, mens den overhovedet ikke findes i andre områder. Tilfælde optræder især regelmæssigt i Tyskland, Frankrig og Italien. I 2001 fik Kommissionen officiel meddelelse om IHN i Tyskland (11 tilfælde), i Frankrig (otte tilfælde), i Italien (syv tilfælde) og i Østrig (et tilfælde).

Der er blevet gennemført en række projekter og der har været omfattende forskning af IHN.

Blandt de projekter, som er blevet finansieret eller medfinansieret af EU's midler, kan nævnes:

- en epidemiologisk undersøgelse i begyndelsen af 1990'erne for at vurdere IHN-infektionsraten i EU (der deltog seks medlemsstater)

- eksperimentel undersøgelse af samspillet mellem andre fiskevira og IHN-virusset (IHNV)

- eksperimentel undersøgelse af den sygdom, forskellige IHNV-stammer kan fremkalde hos unge regnbueørreder

- påvisning af ørreders (salmo trutta) rolle som symptomløs bærer af IHNV

- standardisering af serologisk teknik med henblik på at kunne påvise modstoffer mod IHNV hos opdrættede og vildtlevende fisk.

De kontrolforanstaltninger, der skal gennemføres til forebyggelse af IHN og andre sygdomme, som er anført i liste II i bilag A til Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr- og produkter,(1) er især fastlagt i Rådets direktiv 93/53/EØF af 24. juni 1993 om minimumsfællesskabsforanstaltninger til bekæmpelse af visse fiskesygdomme(2). I princippet er det et pålæg i dette direktiv, at der i tilfælde af mistanke om eller bekræftelse af IHN inden for et område i EU skal fastsættes visse restriktioner for adgang til brugene, ligesom der skal gennemføres undersøgelser. Lovgivningen giver også redskaber i form af en EU-godkendelse af programmer og godkendelse for zoner og brug med hensyn til IHN. Specifikke krav såsom prøveudtagning, adgangsforhold og udryddelsesforanstaltninger finder anvendelse på sådanne zoner og brug.

Hele Danmark, Irland, Sverige og Det Forenede Kongerige samt en række zoner og akvakulturbrug i Tyskland, Spanien, Frankrig og Italien har en godkendelse med hensyn til IHN(3). I andre zoner og akvakulturbrug gennemføres der programmer med henblik på at opnå en godkendelse(4).

Med hensyn til infektiøs lakseanæmi (ISA) er den medtaget på liste I i ovennævnte bilag. De bestemmelser, der finder anvendelse på sygdomme på liste I er mere omfattende end bestemmelserne for sygdomme på liste II. De obligatoriske bekæmpelsesforanstaltninger, som finder anvendelse, når der er mistanke om eller bekræftelse af ISA i EU, er fastlagt i direktiv 93/53/EØF.

De arter, der er anført i direktiv 91/67/EØF som modtagelige for IHN, er laksearter og gedder (Esox lucius).

(1) EFT L 46 af 19.2.1991.

(2) EFT L 175 af 19.7.1993.

(3) Kommissionens beslutning 2002/308/EF af 22. april 2002, EFT L 106 af 23.4.2002.

(4) Kommissionens beslutning 2002/304/EF af 19. april 2002, EFT L 104 af 20.4.2002.